  Виталий Пронин Туэ сӥзьыл «Удмуртия» телерадиокомпания пусъе кык бадӟым юбилеез: Удмуртиысь телерадиовещанилы 60 ар тырмонэз но «Удмуртия»ТРК-лы 15 ар тырмонэз. Таин валче кӧня ке юанъёсын вазиським компанилэн кивалтӥсезлы Марина Городиловалы. Марина Городилова: улосъёсысь телерадиокомпаниосты ворсад ке, калыклэн улонэз трослы мӧзмытгес луоз, дунне валан сюбегалоз. Озьы медаз луы. - Марина Эдуардовна, кызьы дасяськиськоды юбилейёстэс пусйыны?- Ужаса. Тани берло ар ӵоже туж бадӟым ужез бералтӥм: «Удмуртия» телеканаллэн кабель езъёсыз вылын 24 часъем вещанимес усьтӥм. Озьыен, табере телеканалмы быдэс сутка ӵоже ужа, калыклы республикамы сярысь трос тунсыкозэ маде, возьматэ. Передачаос мыно 3 кылын: ӟуч, удмурт но бигер. Нуналлы быдэ потэ иворъёсъя но аналитикая «Удмуртия сегодня» программа. Со 40 минут ӵоже мынэ, шаерамы нуналлэн ортчемез сярысь пыр-поч маде. Со сяна, иворъёсын нуналаз 6 пала выпуск лэсьтӥське на.Адямиослы тужгес тунсыко пото авторъёсмылэн пӧртэм программаоссы. Таосыз но 3 пӧртэм кылын мыно. Нош удмурт передачаос пӧлысь калык тужгес яратэ «Чечым», «Светӥ дорын куноын», «Кинъёс ми» но «Огыр-бугыр» передачаосмес.- Чаклано ке, тӥляд компанияды сокем трос ужасез ӧвӧл. Быдэс сутка ӵоже телевещаниез тырмытыны секыт-а?- Ӵапак со понна ик ми кунсьӧрысь но Россиысь пӧртэм фильмъёсты басьтӥськомы. Одно ик чакласькомы: со фильмъёс, сериалъёс, мультфильмъёс ӟечесь мед луозы. Соос пыр но ми котырамы тросгес учкисез кыскиськомы. Со сяна, берло дыре ми удмурт кылын мынӥсь передачаослы тросгес дыр висъяськом.- Марина Эдуардовна, милям тодэммыя, тӥ ноку ӧд выре политикаен, но туэ «Огъя Россия» партилэн праймеризаз пыриськыны малпаськоды. Малы?- Компанимы огсыр азинске, шуисько ке но, туннэ Россиысь улосъёсысь телевидение туж секыт югдуре шедемын. Угось оглюкетэз калык возе ни спутник тэркыос, мукетъёсызлэн телевизорзы цифровой приставкаен. Соин валче передачаосты учкыны уг быгато. 2 ар ортчыса, ваньзы выжозы цифровой вещание. Озьыен, калык учкыны быгатоз федерал каналъёсты гинэ. Та югдур милемыз туж шугъяськытэ. Угось интыосысь телевиденилэсь туала улонын интызэ номырин уд вошты. Со кадь кин валалоз на асьме калыкез, солэсь улон-вылонзэ? Соин ик мон но, кивалтӥсь сямен, аслэсьтым малпанъёсме вератэк уг быгатӥськы. Ми дэмласькомы выль законопроект: улосъёслэсь но пӧртэм калыкъёслэсь телеканалъёссэс пыртоно одно ик учкыны луоноосыз пӧлы. Со борды 21 номеро кнопкаез юнматоно. Выль законопроект ласянь ӵектонэз ми «Огъя Россия» партилэн быръёнъёсъя программаяз пыртыны чакласьком.Малпасько, улосъёсысь телерадиокомпаниос гинэ интыосысь улонэз котыр ласянь, рос-прос возьматыны быгатозы. Соосты ворсад ке, калыклэн улонэз трослы мӧзмытгес луоз, дунне валан сюбегалоз. Озьы медаз луы.Сергей ЗАХАРОВ Туспуктэм: myudm.ru Теги: Кенешон МояУдмуртия  